डेब्युमै ‘ए’ डिभिजन च्याम्पियन
अन्ततः त्यही टिमले लिग उपाधि जितेको छ, जसलाई पूर्णतः च्याम्पियन हुने हक थियो । हक बनेको थियो टोलीको प्रदर्शनले । चर्च ब्वाइज युनाइटेड क्लबले डेब्यु सिजनमै मंगलबार सहिद स्मारक ‘ए’ डिभिजन लिगको उपाधि जित्यो । लिगको आफ्नो दोस्रो अन्तिम खेलमा च्याम्पियन हुनुको औपचारिकता पूरा गर्न एक अंक आवश्यक थियो । 
काठमाडौँ — अन्ततः त्यही टिमले लिग उपाधि जितेको छ, जसलाई पूर्णतः च्याम्पियन हुने हक थियो । हक बनेको थियो टोलीको प्रदर्शनले । चर्च ब्वाइज युनाइटेड क्लबले डेब्यु सिजनमै मंगलबार सहिद स्मारक ‘ए’ डिभिजन लिगको उपाधि जित्यो । लिगको आफ्नो दोस्रो अन्तिम खेलमा च्याम्पियन हुनुको औपचारिकता पूरा गर्न एक अंक आवश्यक थियो । चर्च ब्वाइजले त्यो एक अंक थ्रीस्टारविरुद्धको निरस बराबरी खेलबाट प्राप्त गर्‍यो । टोलीको यो जित यात्रा कस्तो रह्यो भने यो पछिसम्म सम्झनामा रहनेछ । यसका केही ठोस कारण भने रहे । पहिलो कारण थियो, चर्च ब्वाइजले पहिलोपल्ट नेपाली फुटबलको माथिल्लो डिभिजन खेलेर उपाधि जित्नु । टोली ‘बी’ डिभिजन विजेताका रूपमा ‘ए’ डिभिजन पुगेको थियो । डर थियो, टिमको प्रदर्शक कतै कच्चा रहने त होइन ? सुरुआती केही चरणमा क्लबभित्र कचमच नभएको पनि होइन । खासमा प्रशिक्षक को त ? यसमै दुविधा थियो । तर, एकपल्ट मुख्य प्रशिक्षकमा बालगोपाल महर्जन के नियुक्त भए, सबथोक विस्तारै मिल्दै गयो ।यही क्रममा त हो चर्च ब्वाइजले मनाङ मर्स्याङ्दी क्लबको साढे तीन दशक लामो ऐतिहासिक प्रदर्शनको बराबरी गरेको । कीर्तिमान आठपल्टको च्याम्पियन मनाङले ०४२ मा ‘बी’ डिभिजन विजेताका रूपमा ‘ए’ डिभिजन प्रवेश गरेको थियो । मनाङले ०४३ को डेब्यु सिजनमै माथिल्लो डिभिजनको उपाधि जितेका हो । यी दुई टिमको यात्रामा धेरै समानता रहे । जसरी मनाङले लगातार चार डिभिजनको उपाधि लगातार जितेको थियो, चर्च ब्वाइजको प्रदर्शन त्यसकै छेउछाउ रह्यो ।सम्झनामा सधैं रहने दोस्रो कारण हो, चर्च ब्वाइजले पछिल्लो तीन वर्षमा तय गरेको अद्वितीय यात्रा । टोली स्थापनाको १४ वर्षमा माथिल्लो डिभिजनको लिग च्याम्पियन भएको हो । तर, उपाधिपछि अर्को उपाधिको यात्रा भने जम्माजम्मी तीन वर्षको रह्यो । चर्च ब्वाइजले ०७७ मा ‘सी’ डिभिजनको छनोट पार गरेको थियो । त्यही वर्ष टोलीले ‘सी’ डिभिजन नै जित्यो । वर्ष ०७८ मा चर्च ब्वाइजले ‘बी’ डिभिजन जित्यो । अहिले टोलीको नाममा ‘ए’ डिभिजनको उपाधि लेखिएको छ ।यसै क्रममा चर्च ब्वाइज ‘ए’ डिभिजन जित्ने १६ औं टिम बनेको छ । नेपालमा सहिद स्मारक लिग इतिहास निकै पुरानो छ । त्यसको ४३ औं संस्करण चर्च ब्वाइजले जितेको हो । चर्च ब्वाइजले २५ औं चरणको खेल बराबरी खेलेपछि टोलीको ४५ अंक भएको छ । यो दोस्रो स्थानको मछिन्द्र क्लबमाथि ६ अंकको अग्रता हो । मछिन्द्रले आफ्नो अन्तिम दुई खेल जित्ने हो भने ४५ अंक नै हुनेछ । तर, चर्च ब्वाइजसँग ‘हेड टु हेड’ मा पछाडि पर्नेछ । यी दुई टिमबीचको पहिलो खेल गोलरहित बराबरीमा टुंगिको थियो भने दोस्रो खेलमा चर्च ब्वाइज २–१ ले वियजी रह्यो । यससँगै मछिन्द्रको लगातार तेस्रोपल्ट लिग उपाधि जित्ने सम्भावना समाप्त भएको छ । पछिल्ला दुई संस्करणको विजेताका रूपमा मछिन्द्र डिफेन्डिङ च्याम्पियन रहेको थियो, अब टोलीको त्यो हैसियत गुमेको छ । जहाँ यसपल्ट चर्च ब्वाइजको प्रदर्शन ऐतिहासिक रह्यो, त्यहीं मछिन्द्र भने उपाधिको ह्याट्रिक गर्ने ऐतिहासिक अवसरबाट चुकेको छ ।प्रशिक्षकका लागि ‘गुरुदक्षिणा’किन हो, लिग जितिसकेपछि चर्च ब्वाइजले भने खुसियाली ढंगले मनाउन सकेन । सायद बानी पनि परेको थिएन । थ्रीस्टारविरुद्ध खेल सकिनेत्तित्तिकै जुन खुसियाली मनाउने अपेक्षा थियो, त्यो केही भएन । बरु टिमका मुख्य प्रशिक्षक बालगोपाल महर्जन र प्रमुख दुई खेलाडी कप्तान अनन्त तामाङ र अञ्जन विष्ट खुसी देखिए । तीनै जनाले आफूहरू वास्तवमै खुसी भएको दाबी गरे । अझ प्रशिक्षक महर्जन केही भावुक देखिए ।उनले भने, ‘मेरा दुई खेलाडीले लिग उपाधि मलाई गुरुदक्षिणाका रूपमा दिलाए ।’ प्रशिक्षकका रूपमा कम उमेरदेखि नै महर्जनले अनन्त र अञ्जनको पुस्ता हुर्काए, बढाए । तिनै खेलाडीको मदतमा उनले प्रशिक्षकका रूपमा आफ्नो खेलजीवनको पहिलो लिग उपाधि जिते । महर्जनले आठौं चरणदेखि चर्च ब्वाइज सम्हालेका हुन् । ‘सुरुमा टिममा अन्योलता थियो, केही न केही मिलेको थिएन । तर, सर (प्रशिक्षक महर्जन) आउनुभएपछि सबथोक मिल्दै गयो,’ अञ्जनले सुनाए ।उनले चर्च ब्वाइजको सफलताको यात्रालाई यसरी वर्णन गरे, ‘पूरा टिमलाई जसरी व्यवस्थापन गरिएको थियो, त्यही कारणले यो लिग उपाधि सम्भव भएको हो । यसमा खेलाडीको मिहिनेत त छँदै छ, हामीलाई खेल्ने स्थानसम्म पुर्‍याउनुहुने चालकदेखि हामीलाई खानाको व्यवस्था गर्नेसम्मको यो सफलतामा योगदान छ । एउटा सटीक व्यवस्थापनकै कारण हामी लिग च्याम्पियन भएको हौं, त्यसैले सबै खुसी छौं ।’ कप्तान अनन्तले पनि यो सफलताको सबै श्रेय खेलाडीदेखि व्यवस्थापनलाई दिन चाहे ।‘रेलिगेसन ब्याटल’ चर्कंदैयसपल्टको लिगमा च्याम्पियन हुने टिमको त निर्णय भयो । तर, रेलिगेसनमा कुन–कुन दुई टिम पर्ने हो, त्यसको भने कुनै टुंगो छैन । मंगलबारको अर्को खेलमा खुमलटारले एपीएफलाई हराएपछि त ‘रेलिगेसन ब्याटल’ अझ चर्किएको छ । यो जितपछि खुमलटारको २७ अंक भएको छ । टोली १३ औं स्थानमा उक्लेको छ । एक खेल कम खेलेको फ्रेन्ड्स भने अन्तिम स्थानमा झरेको छ । टोलीसँग २६ अंक छ । पराजित थ्रीस्टारमाथि पनि उत्तिकै तनाव छ ।तीनपल्टको लिग च्याम्पियन थ्रीस्टार २९ अंकसहित १२ औं स्थानमा छ । लिग सकिँदा रेलिगेसनले को कसलाई तान्ने हो, त्यसबारे अनुमान गर्न नै गाह्रो स्थिति छ । सम्भवतः ३० अंकमा रहेका एपीएफ, संकटा र एनआरटी पनि सुरक्षित हुन सकेका छैनन् । तनाव र डर योभन्दा माथिको टिमलाई पनि हुन सक्छ । कम्तीमा एनआरटी र संकटासामु एक थप खेल खेल्न पाउने फाइदा छ । सम्भवतः लिगको अन्तिम चरणका खेल निकै नाटकीय र अनपेक्षित हुन सक्नेछ ।च्यासल रंगशालामा खुमलटारका लागि मेसुके ओलामोउले दुई र स्टेफन विनोङले एक गोल गरे । ओलामोउले ११ र पहिलो हाफको इन्ज्युरी समयको दोस्रो मिनेटमा गोल गरे । विनोङले भने ५१ औं मिनेटमा तेस्रो गोल थपेका थिए । दोस्रो हाफको इन्ज्युरी समयको तेस्रो मिनेटमा एपीएफका सनिश श्रेष्ठले फर्काएको एक गोल सान्त्वनामा सीमित भयो । सातदोबाटोस्थित एन्फा कम्प्लेक्सको विभागीय डर्बीमा त्रिभुवन आर्मीले पुलिसविरुद्ध दिनेश हेम्जनको गोलमा दोस्रो मिनेटमै सुरुआती अग्रता लिएको थियो । पहिलो हाफकै ३९ औं मिनेटमा पुलिसका अहमद हिजाईले बराबरी गोल फर्काए । यो नतिजापछि पुलिसको ३८ अंक भएको छ भने आर्मीले ३१ अंक लेखाएको छ । दशरथ रंगशालामा भएको दोस्रो खेलमा सातदोबाटोले जावलाखेललाई एक गोलले पराजित गर्‍यो । त्यसमा सार्डोकबेक मतमुराटोभले ७४ औं मिनेटमा निर्णायक गोल गरे । यो जितपछि सातदोबाटोको ३५ अंक भएको छ भने जावलाखेल ३७ अंकमै सीमित रह्यो । जावलाखेल चौथो स्थानमा छ भने सातदोबाटो ठीक पछाडि छ ।आजका खेलमनाङ मर्स्याङ्दीविरुद्ध एनआरटीहिमालयन शेर्पाविरुद्ध मछिन्द्रसंकटाविरुद्ध फ्रेन्ड्स